Slovenski državni holding d. d.

Gospa

\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_\_\_\_

Številka: 090-99/2022/3

Datum: 11. 10. 2022

**Zadeva: Uporaba Zakona o dostopu do informacij javnega značaja – pripojitev ene družbe**

 **k drugi - mnenje ministrstva**

Zveza: vaš dopis z dne 27. 9. 2022

Spoštovani,

prejeli smo vaš dopis, v katerem navajate, da je Slovenski državni holding d. d. (v nadaljnjem besedilu: SDH d. d.) začel z integracijo in migracijo korporativnih spletnih strani dutb.si v sdh.si.  Družba za upravljanje terjatev bank, d. d. (v nadaljnjem besedilu: DUTB) ima svoj nabor informacij javnega značaja, ki jih na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) javno objavlja, SDH d. d. pa svojega. S 1. 1. 2023 SDH d. d. prevzema premoženje, pravice in obveznosti DUTB d. d., ki jih določa Zakon o ukrepih Republike Slovenije za krepitev stabilnosti bank[[2]](#footnote-2).

Zanima vas, ali za z ZDIJZ skladno objavo zadošča vzpostavitev posebnega zavihka, poimenovanega npr. »DUTB arhiv«, v katerega se prenesejo vse objave DUTB d. d. do 31. 12. 2022, ko bo po samem zakonu DUTB d. d. prenehal obstajati, od 1. 1. 2023 pa se nadaljuje z objavo nabora informacij javnega značaja, ki jih je dolžan objavljati SDH d. d.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno s 32. členom ZDIJZ posreduje pravno mnenje.

Pri družbi DUTB d. d. gre nesporno za zavezani poslovni subjekt pod prevladujočim vplivom oseb javnega prava po določbi prvega odstavka 1.a člena ZDIJZ.[[3]](#footnote-3) Pri čemer je treba upoštevati specifiko družbe DUTB d. d. kot zavezanca, kot izhaja iz odločbe Ustavnega sodišča RS iz leta 2015, s katero je razveljavilo peti odstavek 6.a člena ZDIJZ (Uradni list RS, št. 51/06 – uradno prečiščeno besedilo, 23/14 in 50/14) v delu, v katerem se nanaša na kredite neplačnikov, ki niso bili preneseni na DUTB d. d., drugi stavek sedmega odstavka 6.a člena, trinajsti odstavek 10.a člena in osmi odstavek 39. člena ZDIJZ ter 4. člen Zakona o spremembah in dopolnitvah ZDIJZ (Uradni list RS, št. 50/14).[[4]](#footnote-4)

ZDIJZ določa, da so po prvem odstavku 1.a člena zavezani tudi poslovni subjekti po prenehanju prevladujočega vpliva iz drugega odstavka tega člena, za informacije javnega značaja, ki so nastale v času, ko so bili pod prevladujočim vplivom, za obdobje petih let po prenehanju.

Določbo prejšnjega odstavka je mogoče razumeti tako, da je zavezanec za informacije javnega značaja po prenehanju prevladujočega vpliva tisti poslovni subjekt, ki lahko po prenehanju prevladujočega vpliva nadaljuje s svojim poslovanjem v smislu izpolnjevanja obveznosti po ZDIJZ za obdobje 5 let po prenehanju prevladujočega vpliva. Te obveznosti obsegajo sprejem in obravnavo neformalnih in formalnih zahtev, odločanje o teh zahtevah ter objavo predpisanih podatkov na svetovnem spletu. Izjema je le v primeru, ko poslovni subjekt pod prevladujočim vplivom v celoti preneha s poslovanjem, in zagotavljanje prej navedenih določb ni več mogoče zaradi neizpolnjevanja statusno-pravnih in kadrovskih pogojev.

V primeru, ko se pravni subjekt zavezanec pripoji k drugemu pravnemu subjektu menimo, da je drugi pravni subjekt prevzel tudi pravice in obveznosti zavezanca po ZDIJZ, torej obveznost zagotavljanja informacij javnega značaja prevzetega zavezanca v celotnem obsegu do dneva pripojitve, kot da bi zavezanec še samostojno posloval.

Iz zgoraj navedenega izhaja, da s 1. 1. 2023 obveznost družbe DUTB d. d. za informacije javnega značaja, ki so nastale v času, ko je družba DUTB d. d. še poslovala in bila hkrati tudi pod prevladujočim vplivom, za obdobje petih let po prenehanju poslovanja/prevladujočega vpliva preide na družbo SDH d. d.

Več o obveznostih organov po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [105/12](http://www.uradni-list.si/1/objava.jsp?sop=2012-01-4000), [63/13](http://www.uradni-list.si/1/objava.jsp?sop=2013-01-2514) – ZS-K, [23/14](http://www.uradni-list.si/1/objava.jsp?sop=2014-01-0876) – ZDIJZ-C, [104/15](http://www.uradni-list.si/1/objava.jsp?sop=2015-01-4130), [26/17](http://www.uradni-list.si/1/objava.jsp?sop=2017-01-1367) – ORZUKSB33, [27/17 – popr.](http://www.uradni-list.si/1/objava.jsp?sop=2017-21-1513) in [174/20](http://www.uradni-list.si/1/objava.jsp?sop=2020-01-3088) –

 ZIPRS2122. [↑](#footnote-ref-2)
3. Tretji odstavek 1.a člena ZDIJZ. [↑](#footnote-ref-3)
4. Odločba Ustavnega sodišča RS, št. U-I-201/14-14 z dne 19. 2. 2015. [↑](#footnote-ref-4)